அம்மாவுக்கு முடியாமல் போனதிலிருந்து மலர்தான் தினமும் குளிக்கவார்ப்பாள். அம்மாவுக்கு மட்டும் சுடுதண்ணி. மலருக்கு எந்தக் குளிரிலும் மழையிலும் கிணற்றுநீர்தான். அம்மாவின் வாதத்துக்கு தைலம் தேய்த்துவிடுவதும் மலர்தான். நீவி நீவி ஆரம்பத்தில் ஐந்தாறு மாதத்திலேயே முக்கால்வாசி சரியாக்கி விட்டாள். கக்கத்தைத் தாங்கும் ஊன்றுகோலோடு தாய்க்காரியால் நடக்கமுடிந்தாலும் இன்னொருவரின் துணையும் வேண்டும். முற்றாகக் குணமாகாமல் இத்தனை வருஷமாய் இழுத்துக் கொண்டிருக்கிறது.